ดิ้นของบ8หมื่นล. คืนเงินรถคันแรก
สรรพสามิตดิ้นหาเงินคืนรถคันแรก 8 หมื่นล้านบาท
12 ม.ค. 2556

สรรพสามิตดิ้นหาเงินคืนรถคันแรก 8 หมื่นล้านบาท
นายสมชาย พูลสวัสดิ์ อธิบดีกรมสรรพสามิต เปิดเผยว่า กรมสรรพสามิตได้เสนอกระทรวงการคลัง เพื่อที่จะของบกลาง 4 หมื่นล้านบาท เพื่อนำมาจ่ายคืนให้กับผู้ที่ใช้สิทธิโครงการรถยนต์คันแรกตามนโยบายของรัฐบาลในงบประมาณปี 2555 และ 2556 กว่า 4 หมื่นล้านบาท เนื่องจากงบที่ตั้งไว้ก่อนหน้านี้ 7,500 ล้านบาท ไม่เพียงพอ
ขณะเดียวกันก็เสนอขอให้กระทรวงการคลังพิจารณาตั้งเป็นงบปกติในปีงบประมาณ 2557 อีก 4 หมื่นล้านบาท เพื่อนำมาจ่ายคืนภาษีสำหรับรถคันแรก ที่จะมีประชาชนมาใช้สิทธิไม่น้อยกว่า 4 หมื่นล้านบาท ซึ่งขณะนี้ทราบว่าอยู่ระหว่างการพิจารณาของรัฐบาล 
ทั้งนี้ การคืนเงินภาษีจากโครงการรถยนต์คันแรกนั้นจะคิดจากฐานข้อมูลของผู้ที่มีสิทธิทั้งหมด 1.25 ล้านราย ซึ่งจะต้องคืนเงินทั้งสิ้น 9.1 หมื่นล้านบาท
นายสมชาย กล่าวอีกว่า กระทรวง การคลังได้มอบหมายให้กรมสรรพ สามิตดูแลสินค้าที่หลีกเลี่ยงภาษี รวมถึงการดำเนินงานตามมาตรการเชิงรุกในการป้องกันและปราบปรามสุราเถื่อน บุหรี่เถื่อน รวมถึงจูงใจผู้ที่อยู่นอกระบบให้เข้ามาสู่ระบบภาษี โดยให้มีการบูรณาการความร่วมมือระหว่างเจ้าหน้าที่ด้านการป้องกันและปราบปรามผู้กระทำผิดกฎหมายสรรพสามิตอย่างเป็นรูปธรรม และให้กรมสรรพสามิตทั่วประเทศประสานกับหน่วยงานที่เกี่ยวข้อง อาทิ สำนักงานตำรวจแห่งชาติ และกองทัพเรือ เพื่อตรวจ สอบและปราบปรามการกระทำผิดกฎหมาย